A BIZOTTSÁG 1335/2005/EK RENDELETE
(2005. augusztus 12.)
a 2076/2002/EK rendeletnek, továbbá a 2002/928/EK, a 2004/129/EK, a 2004/140/EK, a 2004/247/EK és a 2005/303/EK határozatnak a 91/414/EGK irányelv 8. cikke (2) bekezdésében említett időtartam, valamint annak I. mellékletében nem szereplő egyes hatóanyagok további használata tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdése harmadik és negyedik albekezdésére,
mivel:
(1)
A 91/414/EGK irányelv 8. cikke (2) bekezdése előírja, hogy a tagállamok az irányelvről szóló értesítést követő 12 éves időszakon belül területükön engedélyezhetik olyan, az I. mellékletben nem szereplő hatóanyagot tartalmazó növényvédő szerek forgalomba hozatalát, amely hatóanyagok az irányelvről szóló értesítés időpontja után két évvel már forgalomban voltak, kivéve, ha olyan határozatot hoztak, hogy az adott hatóanyag ne kerüljön az I. mellékletbe.
(2)
A 3600/92/EGK (2) és a 451/2000/EK bizottsági rendeletek (3) megállapítják a fenti irányelv 8. cikkének (2) bekezdésében említett munkaprogram első és második szakaszának végrehajtására vonatkozó részletes szabályokat. Ez a program folyamatban van és még számos hatóanyag esetében nem zárult le a határozathozatali folyamat.
(3)
Ami a fenti program első szakaszában érintett 90 hatóanyagot illeti, 67 már irányelv vagy határozat tárgyát képezte. Tehát még 23 hatóanyag esetében folytatódik a munka. Ami a fenti program második szakaszában érintett 53 hatóanyagot illeti, egy már határozat tárgyát képezte. Tehát még 52 hatóanyag esetében folytatódik a munka. A munkaprogram első szakaszához a Bizottság szervezésében sor került a szakértői értékelésre a referens tagállam értékelő jelentéstervezetének benyújtását követően. A szakértői értékelés e stádiumát véglegesítették, miközben a legutóbbi hatóanyagokra vonatkozó határozatok vagy irányelvek jelenleg kidolgozás alatt állnak. A második szakaszban a szakértői értékelés az Európai Élelmiszerbiztonsági Hatóság felelősségébe tartozik, amelynek az értékelői jelentéstervezet benyújtásától számítva egy év áll rendelkezésére arra, hogy véleményét közölje a Bizottsággal. Mivel a benyújtási határidők a Bizottság és az Európai Élelmiszerbiztonsági Hatóság közötti megállapodások részét képezik, előrejelezhető, hogy mikor készül el a legfrissebb vélemény. Eddig három érkezett be a Bizottsághoz, míg az utolsót 2005. végéig kell a Bizottság rendelkezésére bocsátani. Következésképp több időt kell a második szakaszban érintett hatóanyagok értékelésére szánni, mint az első szakaszban érintetteknél, amelyek esetében már lezárult a folyamatnak ez a része.
(4)
A 2001. július 26-i elért haladásról szóló bizottsági jelentés (4) magyarázatot adott arra, hogy az elért haladás szintje miért maradt el az eredeti előrejelzésekben szereplőtől. A késlekedés legfőbb oka a hatóanyagok azonosításának és fontossági sorrendje szerinti osztályozásának betudható lassú kezdés, valamint a szükséges források összegyűjtésének és az árnyaltabb értékelési és döntéshozatali eljárási rendszerek kidolgozásának szükségessége volt. E jelentés következtetései alapján a 2076/2002/EK bizottsági rendelet (5) a még mindig felülvizsgálat alatt álló hatóanyagok esetében meghosszabbította a határidőt. Eközben a Bizottság és a tagállamok tevékenyen dolgoztak a hatóanyagok értékelési eljárásának tökéletesítésén, és az elmúlt három év során hozott határozatok számának jelentős mértékű növekedése azt mutatja, hogy a tanulási fázis lezártnak tekinthető. A felülvizsgálati program második szakaszában felelősséget vállaló Európai Élelmiszerbiztonsági Hatóság szintén megkezdte konkrét működését, és első véleményeit már ismertette. Azonban a 2001. évi jelentésben bemutatott okok közül néhány még mindig érvényes. Ezen okok között szerepel az, hogy továbbra is szükség van a megfelelő munkamegosztási módszerek révén a korlátozott erőforrások lehető legjobb kihasználására, valamint a máig elért számú határozat éves szinten való fenntarthatóságának biztosítására. A kezdeti lassúság, egyes dossziék technikai összetettsége, a független tudományos körök véleménye megszerzésének szükségessége, valamint más előre nem látott tényezők számos esetben csökkentették a határozathozatalhoz és a végrehajtási intézkedésekhez szükséges időt.
(5)
A tervek szerint a fenti felülvizsgálati program első és második szakaszában érintett minden hatóanyag egy egyedi jogszabály tárgyát képezi, amelyet (az első szakasz esetében) 2005. december 31. előtt, illetve (a második szakasz esetében) 2006. szeptember 30. előtt fogadnak el. Azonban e jogszabályok hatálybalépéséhez kellő időt kell biztosítani, hogy a tagállamok és az érdekelt felek felkészülhessenek az új követelmények teljesítésére.
(6)
Mindezen okokból kifolyólag helyénvaló az első szakasz esetében egy évvel, és a második szakasz esetében huszonegy hónappal meghosszabbítani az átmeneti időszakot.
(7)
A 2076/2002/EK rendelet, valamint a benomilnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról szóló, 2002. november 26-i 2002/928/EK (6), az egyes hatóanyagoknak a 91/414/EGK tanácsi irányelv I. mellékletébe történő fel nem vételéről, valamint az e hatóanyagokat tartalmazó növényvédő szerek engedélyének visszavonásáról szóló, 2004. január 30-i 2004/129/EK (7), a fentionnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról szóló, 2004. február 11-i 2004/140/EK (8), a simazinnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról szóló, 2004. március 10-i 2004/247/EK (9) és a 91/414/EGK tanácsi irányelv I. mellékletére vonatkozóan a krezilsav, dichlorophen, imazamethabenz, kasugamycin és polyoxin felvételének kizárásáról és az ezen anyagokat tartalmazó növényvédő szerek engedélyezésének visszavonásáról szóló, 2005. március 31-i 2005/303/EK (10) bizottsági határozat tartalmaz rendelkezéseket egyes hatóanyagoknak a 91/414/EGK irányelv I. mellékletébe történő felvételének megtagadására, valamint az ezeket a hatóanyagokat tartalmazó növényvédő szerek engedélyének visszavonására vonatkozóan. E jogszabályok eltérésekről rendelkeznek, lehetővé téve azt, hogy az alternatív megoldások kidolgozásáig egyes ilyen hatóanyagok használata korlátozott ideig továbbra is lehetséges legyen.
(8)
A tagállamok új bizonyítékokat szolgáltattak arról, hogy további alapvető felhasználási lehetőségek szükségesek. A Bizottság tagállami szakértőkkel együtt értékelte ezen információkat.
(9)
Eltérés csak indokolt és aggodalomra okot nem adó esetben engedélyezhető, és az olyan károsító szervezetekre kell korlátozni, amelyek elleni védekezésre nem létezik hatékony alternatíva.
(10)
A 2076/2002/EK rendeletet, valamint a 2002/928/EK, a 2004/129/EK, a 2004/140/EK, a 2004/247/EK és a 2005/303/EK határozatot ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2076/2002/EK rendelet a következőképpen módosul:
1.
Az 1. cikk helyébe a következő szöveg lép:
„A 91/414/EGK irányelv 8. cikkének (2) bekezdésében említett 12 éves időszak meghosszabbodik 2006. december 31-ig azon hatóanyagok esetében, amelyeket a 3600/92/EGK rendelet keretében értékelnek, 2007. szeptember 30-ig azon hatóanyagok esetében, amelyeknél az értékelés második szakaszát a 451/2000/EK rendelet szerint végzik, valamint 2008. december 31-ig azon hatóanyagok esetében, amelyeket az 1490/2002/EK rendelet keretében értékelnek, kivéve, ha határozat született vagy a vonatkozó időpont előtt határozat születik az adott hatóanyagnak a 91/414/EGK irányelv I. mellékletébe történő felvételéről vagy annak megtagadásáról. Ezen időszakok alatt a tagállamok az e hatóanyagokat tartalmazó növényvédő szerek forgalomba hozatalát továbbra is engedélyezhetik, illetve újból engedélyezhetik a 91/414/EGK irányelv 8. cikke (2) bekezdésének rendelkezéseivel összhangban.”
2.
A II. melléklet az e rendelet mellékletének I. részével összhangban módosul.
2. cikk
A 2002/928/EK határozat melléklete az e rendelet mellékletének II. részével összhangban módosul.
3. cikk
A 2004/129/EK határozat melléklete az e rendelet mellékletének III. részével összhangban módosul.
4. cikk
A 2004/140/EK határozat melléklete az e rendelet mellékletének IV. részével összhangban módosul.
5. cikk
A 2004/247/EK határozat melléklete az e rendelet mellékletének V. részével összhangban módosul.
6. cikk
A 2005/303/EK határozat melléklete az e rendelet mellékletének VI. részével összhangban módosul.
7. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 12-én.